全球財富顧問Wealth-X最近就公布咗份報告,指嚟緊30年,全世界將會有一個財富大轉移,當中涉及嘅資產仲要高達16萬億美元,足足成124萬億港元,規模史無前例。
咁大筆嘅錢究竟會落喺邊啲人手上呢?咪就係一班含住金鎖匙出世、年齡大都係八十後嘅富二代囉,份報告指出,現時80歲以上嘅富豪嘅財富係40歲以下嘅5倍,當班年紀老邁嘅富豪過咗身,富豪榜就會被改寫,換成佢哋嘅後代。
而財富轉移當中嘅四成仲會發生喺美國,絲絲第一個諗起嘅就係希爾頓酒店集團嘅太子女Paris Hilton,今年二月十七日先滿34歲嘅佢,身兼歌手同演員,雖然緋聞多多兼曾因醉駕入獄,但始終係屋企嘅大家姐,所以繼承人嘅位置都坐得相當穩。
不得不提嘅仲有被封為全球最靚女富豪嘅伊萬卡‧特朗普(Ivanka Trump),今年也只得33歲,父親係紐約市著名地產大亨Donald Trump,等住伊萬卡承繼嘅身家足足係近百億美元呀。可惜,呢位靚女已經嫁咗人,仲有個可愛嘅囡囡添!
余絲韻